b'\n_START_ARTICLE_\nHenrik Sedin\n_START_SECTION_\nElitserien\n_START_PARAGRAPH_\nSedin aloitti ammattilaisuransa \xc3\xb6rnsk\xc3\xb6ldsvikil\xc3\xa4isseura Modossa, jossa pelasi my\xc3\xb6s juniorina (ennen siirtymist\xc3\xa4 Modon junioreihin h\xc3\xa4n pelasi J\xc3\xa4rveds IF:ss\xc3\xa4). H\xc3\xa4nen ensimm\xc3\xa4inen kautensa Ruotsin j\xc3\xa4\xc3\xa4kiekon p\xc3\xa4\xc3\xa4sarjassa Elitserieniss\xc3\xa4 oli kausi 1997\xe2\x80\x931998, jolla h\xc3\xa4n ker\xc3\xa4si viel\xc3\xa4 vaatimattomat viisi tehopistett\xc3\xa4, yhden maalin ja nelj\xc3\xa4 sy\xc3\xb6tt\xc3\xb6pistett\xc3\xa4, 39:ss\xc3\xa4 runkosarjaottelussa. Kahdella seuraavalla h\xc3\xa4nen pistem\xc3\xa4\xc3\xa4r\xc3\xa4ns\xc3\xa4 kasvoivat huomattavasti: kaudella 1998\xe2\x80\x931999 Sedin oli toiseksi eniten pisteit\xc3\xa4 tehnyt Modo-pelaaja (yhdess\xc3\xa4 Samuel P\xc3\xa5hlssonin kanssa) kaksoisveljens\xc3\xa4 Danielin j\xc3\xa4lkeen tehty\xc3\xa4\xc3\xa4n 34 tehopistett\xc3\xa4, 12 maalia ja 22 sy\xc3\xb6tt\xc3\xb6pistett\xc3\xa4, 49:ss\xc3\xa4 runkosarjaottelussa ja 1999\xe2\x80\x932000 h\xc3\xa4n oli joukkueensa paras pistemies tehty\xc3\xa4\xc3\xa4n 50:ss\xc3\xa4 runkosarjaottelussa 47 tehopistett\xc3\xa4, yhdeks\xc3\xa4n maalia ja 38 sy\xc3\xb6tt\xc3\xb6pistett\xc3\xa4. Elitserienin pistep\xc3\xb6rssiss\xc3\xa4 h\xc3\xa4n oli kaudella 1999\xe2\x80\x932000 jaetulla sijalla kuusi ja sy\xc3\xb6tt\xc3\xb6p\xc3\xb6rssiss\xc3\xa4 sijalla kaksi. Kauden 1998\xe2\x80\x931999 p\xc3\xa4\xc3\xa4tteeksi Henrik ja Daniel Sedin saivat Ruotsin vuoden j\xc3\xa4\xc3\xa4kiekkoilijan palkinnon Guldpuckenin._NEWLINE_Elitserienin loppuotteluissa Sedin on pelannut kahdesti, vuosina 1999 ja 2000. Kev\xc3\xa4\xc3\xa4n 1999 pudotuspeleiss\xc3\xa4, joissa Modo h\xc3\xa4visi mestaruuden Bryn\xc3\xa4sille, h\xc3\xa4n teki kymmenen tehopistett\xc3\xa4, kaksi maalia ja kahdeksan sy\xc3\xb6tt\xc3\xb6pistett\xc3\xa4, 13:ssa ottelussa ja vuoden 2000 pudotuspeleiss\xc3\xa4, joissa Modo h\xc3\xa4visi mestaruuden Djurg\xc3\xa5rdenille, 14 tehopistett\xc3\xa4, viisi maalia ja yhdeks\xc3\xa4n sy\xc3\xb6tt\xc3\xb6pistett\xc3\xa4, niin ik\xc3\xa4\xc3\xa4n 13:ssa ottelussa._NEWLINE_NHL-kauden 2004\xe2\x80\x932005 peruunnuttua ty\xc3\xb6sulun vuoksi molemmat Sedinit palasivat vuodeksi Modoon. Henrik Sedin oli tuolla kaudella joukkueen kolmanneksi paras pistemies Mattias Weinhandlin ja Peter Forsbergin j\xc3\xa4lkeen tehty\xc3\xa4\xc3\xa4n runkosarjassa 36 tehopistett\xc3\xa4, 14 maalia ja 22 sy\xc3\xb6tt\xc3\xb6pistett\xc3\xa4, 44:ss\xc3\xa4 ottelussa. Pudotuspeleiss\xc3\xa4 h\xc3\xa4n teki nelj\xc3\xa4 tehopistett\xc3\xa4, maalin ja kolme sy\xc3\xb6tt\xc3\xb6pistett\xc3\xa4, kuudessa ottelussa. Yhteens\xc3\xa4 h\xc3\xa4n on pelannut nelj\xc3\xa4ll\xc3\xa4 Elitserien-kaudella 182 runkosarjaottelua, joissa h\xc3\xa4n on tehnyt 122 tehopistett\xc3\xa4, 36 maalia ja 86 sy\xc3\xb6tt\xc3\xb6pistett\xc3\xa4, ja 39 pudotuspeliottelua, joissa h\xc3\xa4n on tehnyt 28 tehopistett\xc3\xa4, kahdeksan maalia ja 20 sy\xc3\xb6tt\xc3\xb6pistett\xc3\xa4.\n_START_SECTION_\nNHL\n_START_PARAGRAPH_\nSedin sai NHL-varauksen, kun Vancouver Canucks varasi h\xc3\xa4net varaustilaisuuden 1999 ensimm\xc3\xa4isen kierroksen kolmantena pelaajana. Canucks oli hankkinut itselleen my\xc3\xb6s ensimm\xc3\xa4isen kierroksen toisen varausvuoron, jolla se varasi h\xc3\xa4nen veljens\xc3\xa4. _NEWLINE_Daniel ja Henrik Sedin aloittivat NHL-uransa syksyll\xc3\xa4 2000. Tulokaskaudellaan Henrik Sedin teki 82:ssa runkosarjaottelussa 29 tehopistett\xc3\xa4, yhdeks\xc3\xa4n maalia ja 20 sy\xc3\xb6tt\xc3\xb6pistett\xc3\xa4, sijoittuen tulokkaiden pistep\xc3\xb6rssiss\xc3\xa4 kolmanneksitoista ja seuraavilla kolmella runkosarjakaudella h\xc3\xa4n teki pisteit\xc3\xa4 tasaiseen tahtiin, 2001\xe2\x80\x932002 36 tehopistett\xc3\xa4, 16 maalia ja 20 sy\xc3\xb6tt\xc3\xb6pistett\xc3\xa4, 2002\xe2\x80\x932003 39 tehopistett\xc3\xa4, kahdeksan maalia ja 31 sy\xc3\xb6tt\xc3\xb6pistett\xc3\xa4, ja 2003\xe2\x80\x932004 42 tehopistett\xc3\xa4, 11 maalia ja 31 sy\xc3\xb6tt\xc3\xb6pistett\xc3\xa4. Ensimm\xc3\xa4isell\xc3\xa4 NHL-kaudellaan h\xc3\xa4n sijoittui joukkueensa sis\xc3\xa4isess\xc3\xa4 pistep\xc3\xb6rssiss\xc3\xa4 kymmenenneksi, toisella kuudenneksi, kolmannella seitsem\xc3\xa4nneksi ja nelj\xc3\xa4nnell\xc3\xa4 viidenneksi.    _NEWLINE_NHL:n ty\xc3\xb6sulun 2004\xe2\x80\x932005 j\xc3\xa4lkeen Sedin on ollut Vancouver Canucksin tehokkaimpia hy\xc3\xb6kk\xc3\xa4yspelaajia. Kaudella 2005\xe2\x80\x932006, jolla h\xc3\xa4n muodosti tehokkaan ketjun veljens\xc3\xa4 Danielin ja Anson Carterin kanssa, h\xc3\xa4n oli joukkueen toiseksi paras pistemies maanmiehens\xc3\xa4 Markus N\xc3\xa4slundin j\xc3\xa4lkeen tehty\xc3\xa4\xc3\xa4n 82:ssa runkosarjaottelussa 75 tehopistett\xc3\xa4, 18 maalia ja 57 sy\xc3\xb6tt\xc3\xb6pistett\xc3\xa4. Lis\xc3\xa4ksi h\xc3\xa4n oli joukkueen sis\xc3\xa4isen sy\xc3\xb6tt\xc3\xb6p\xc3\xb6rssin k\xc3\xa4rkinimi. Kaudella 2006\xe2\x80\x932007 h\xc3\xa4n oli toistamiseen Canucksin toiseksi paras pistemies: h\xc3\xa4n teki 81 tehopistett\xc3\xa4, 10 maalia ja 71 sy\xc3\xb6tt\xc3\xb6pistett\xc3\xa4. H\xc3\xa4nen edelleen joukkueen sis\xc3\xa4isess\xc3\xa4 pistep\xc3\xb6rssiss\xc3\xa4 sijoittui Daniel Sedin 84:ll\xc3\xa4 tehopisteell\xc3\xa4\xc3\xa4n. NHL:n sy\xc3\xb6tt\xc3\xb6p\xc3\xb6rssiss\xc3\xa4 Henrik Sedin sijoittui Sidney Crosbyn, Joe Thorntonin ja Marc Savardin j\xc3\xa4lkeen nelj\xc3\xa4nneksi. My\xc3\xb6hempin\xc3\xa4 vuosina h\xc3\xa4n on ollut Canucksin paras pistemies kausina 2007\xe2\x80\x932008, 2009\xe2\x80\x932010, 2011\xe2\x80\x932012 ja 2012\xe2\x80\x932013.  _NEWLINE_Kaudella 2009\xe2\x80\x932010 Sedin voitti koko NHL:n runkosarjan pistep\xc3\xb6rssin tehty\xc3\xa4\xc3\xa4n 112 tehopistett\xc3\xa4, 29 maalia ja 83 sy\xc3\xb6tt\xc3\xb6pistett\xc3\xa4, 82:ssa ottelussa. H\xc3\xa4net palkittiin n\xc3\xa4in Art Ross Trophylla. Lis\xc3\xa4ksi h\xc3\xa4net palkittiin kauden p\xc3\xa4\xc3\xa4tteeksi liigan arvokkaimman pelaajan palkinnolla Hart Memorial Trophylla ja nimettiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. H\xc3\xa4net nimettiin ykk\xc3\xb6st\xc3\xa4hdist\xc3\xb6\xc3\xb6n my\xc3\xb6s kauden 2010\xe2\x80\x932011 p\xc3\xa4\xc3\xa4tteeksi, jolloin siihen \xc3\xa4\xc3\xa4nestettiin my\xc3\xb6s h\xc3\xa4nen veljens\xc3\xa4. Vancouver Canucks ylsi kaudella 2010\xe2\x80\x932011 NHL:n loppuotteluihin pelaamaan Stanley Cupin voitosta, mutta Boston Bruins vei mestaruuden voitoin 4\xe2\x80\x933. Sedin teki vuoden 2011 pudotuspeleiss\xc3\xa4 22 tehopistett\xc3\xa4, kolme maalia ja 19 sy\xc3\xb6tt\xc3\xb6pistett\xc3\xa4, 25:ss\xc3\xa4 ottelussa ja voitti pudotuspelien sy\xc3\xb6tt\xc3\xb6p\xc3\xb6rssin sek\xc3\xa4 sijoittui pistep\xc3\xb6rssiss\xc3\xa4 toiseksi David Krej\xc4\x8d\xc3\xadn j\xc3\xa4lkeen.    _NEWLINE_Sedin nimettiin lokakuussa 2010 Vancouver Canucksin kapteeniksi. Helmikuussa 2013 h\xc3\xa4n ohitti Markus N\xc3\xa4slundin seuran historian eniten pisteit\xc3\xa4 tehneen\xc3\xa4 pelaajana tehty\xc3\xa4\xc3\xa4n NHL-uransa 757. pisteen, sy\xc3\xb6t\xc3\xb6n Alexandre Burrowsin tekem\xc3\xa4\xc3\xa4n maaliin ottelussa Dallas Starsia vastaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHenrik Sedin on naimisissa ja h\xc3\xa4nell\xc3\xa4 on vaimonsa Johannan kanssa kaksi lasta, vuosina 2006 ja 2010 syntyneet pojat. Henrik ja Daniel Sedin ovat innokkaita raviurheilun harrastajia ja hevosenomistajia. Heid\xc3\xa4n toistaiseksi menestynein hevosensa on vuoden 2013 Elitloppet-voittaja Nahar.'